**Απονεμήθηκαν τα IAB Hellas ΜiXX Awards 2017**

**Η μεγάλη γιορτή για το digital marketing στην Ελλάδα**

**Περισσότερα από 300 στελέχη στην Τελετή Απονομής**

Τετάρτη 28 Ιουνίου 2017

Με μια εντυπωσιακή Τελετή Απονομής, που έλαβε χώρα στον Ναυτικό Όμιλο Ελλάδος, τη Δευτέρα 26 Ιουνίου 2017, ολοκληρώθηκε η διοργάνωση των IAB Hellas ΜiXX Awards 2017, που πραγματοποιήθηκε από το IAB Hellas, σε συνεργασία με την Direction Business Network.

Τη βραδιά, στην οποία αναγνωρίστηκαν και επιβραβεύθηκαν οι καλύτερες δουλειές στο ελληνικό digital περιβάλλον, τίμησαν περισσότερα από 300 στελέχη της εγχώριας αγοράς επικοινωνίας και marketing, δίνοντας μήνυμα αισιοδοξίας και πίστη τόσο στη δυναμική, όσο και στις προοπτικές για το digital marketing στην Ελλάδα.

Η Τελετή Απονομής, με παρουσιαστή τον Γιώργο Λιανό, υπήρξε το αποκορύφωμα μιας ιδιαίτερα επιτυχημένης διοργάνωσης, που τελούσε υπό την αιγίδα του Υπουργείου Ψηφιακής Πολιτικής, Τηλεπικοινωνιών και Ενημέρωσης και αποτέλεσε το πρώτο βήμα προς την κατεύθυνση της περαιτέρω αναβάθμισης του καταξιωμένου θεσμού. Αξίζει να σημειωθεί πως φέτος καταγράφηκε ρεκόρ συμμετοχών, καθώς υποβλήθηκαν υπερδιπλάσιες υποψηφιότητες σε σχέση με την προηγούμενη διοργάνωση, ενώ παράλληλα για πρώτη φορά παρουσιάστηκαν και τα Βραβεία των Μελών του ΙΑΒ. Συγκεκριμένα, απονεμήθηκε ένα βραβείο μελών σε κάθε κατηγορία μετά από ψηφοφορία, στην οποία συμμετείχε ισότιμα κάθε μέλος του IAB Hellas.

Τα βραβεία προέκυψαν μετά την αξιολόγηση στην οποία προχώρησε η διεθνής Κριτική Επιτροπή των MiXX Awards, η οποία απαρτιζόταν, όπως κάθε χρόνο, από ειδήμονες του παγκόσμιου δικτύου ΙΑΒ. Η βαθμολόγηση έγινε με βάση διεθνή standards δημιουργικότητας και αποτελεσματικότητας και από τα αποτελέσματα προέκυψαν τα Gold, Silver και Bronze βραβεία, στις διάφορες κατηγορίες του θεσμού. Επίσης, από την αξιολόγηση προέκυψε και το Best in Show Award, η ύψιστη διάκριση για την υποψηφιότητα που έλαβε τον μεγαλύτερο βαθμό ανάμεσα στο σύνολο των υποψηφιοτήτων σε όλες τις κατηγορίες. Τη συγκεκριμένη διάκριση απένειμε ο γενικός γραμματέας Ενημέρωσης και Επικοινωνίας, Λευτέρης Κρέτσος, στην ΟΠΑΠ Α.Ε., με τον **Ηρακλή Δούμα, Digital Director** της εταιρείας,να δηλώνει μεταξύ άλλων πως*«χωρίς να αποτελεί μομφή για άλλους θεσμούς, νομίζω πως τα IAB MiXX Awards αποτελούν έναν από τους πιο αξιοκρατικούς θεσμούς. Μας τιμά ιδιαίτερα το γεγονός πως σε έναν τέτοιο θεσμό λαμβάνουμε τη μέγιστη διάκριση, αλλά και πολλές άλλες διακρίσεις, κάτι που είχε συμβεί και πέρυσι. Είναι μια πολύ καλή πρωτοβουλία κι ελπίζω να συνεχιστεί έτσι».*

Από την πλευρά του, ο **Σπύρος Παπαγεωργίου, Πρόεδρος IAB Hellas**, ανέφερε για τη διοργάνωση: «*Η φετινή ήταν η τρίτη διοργάνωση των MiXX Awards και σημείωσε μεγάλη επιτυχία αναφορικά με τη συμμετοχή και την ποιότητα έργων. Είμαι πολύ ευχαριστημένος, γιατί νομίζω πως κάναμε βήματα προς τα εμπρός ως αγορά και ως σύνδεσμος συνολικά, στην ψηφιακή διαφήμιση.**Υπήρξε μεγάλη ανταπόκριση από τον κόσμο που ψήφισε για τα έργα και με εντυπωσίασε η διάθεση για συμμετοχή, η οποία ήταν και ποιοτική, καθώς όσοι ψήφισαν, αφιέρωσαν χρόνο και όρεξη για να αξιολογήσουν σωστά τα έργα και να καταλήξουν στην πιο σωστή απόφαση. Σε ό,τι αφορά το μέλλον του θεσμού, θέλουμε να προσθέσουμε καινούργιες κατηγορίες, για να γίνει πιο αντιπροσωπευτικός ο χάρτης των κατηγοριών σε σχέση με το πώς εξελίσσεται το digital στην Ελλάδα κι ελπίζουμε σε περισσότερη συμμετοχή και, κυρίως, σε καλύτερες δουλειές, γιατί αυτό είναι το στοιχείο που μας ενδιαφέρει περισσότερο».*

Τα ΙΑΒ Ηellas MiXX Awards 2017 πραγματοποιήθηκαν από το IAB Hellas σε συνεργασία με την Direction Business Network. Χρυσός Χορηγός της διοργάνωσης ήταν η Liquid Media και Χορηγοί οι Madinad, 2B3D και Steficon. Yποστηρικτές ήταν οι Polichromo, ΧΥΖ Productions και Heineken Light και Χορηγοί Επικοινωνίας τα adbusiness, BusinessToday, advertising.gr και BusinessNews.gr.

***\*Το Δελτίο Τύπου συνοδεύει αναλυτικός πίνακας με όλα τα βραβεία των IAB Hellas ΜiXX Awards 2017.***